Vikipedijos cenzūra

Vikipedijos cenzūra – visiškas ar dalinis prieigos prie Vikipedijos apribojimas.

 Istorija 
2004 m. birželį Kinijoje pirmąsyk užblokuota kiniškoji Vikipedijos versija. Po to ji buvo blokuojama protarpiais, o nuo 2015 m. birželio užblokuota nuolat. Kadangi iki 2015 m. Vikipedija naudojo HTTP protokolą, techniškai buvo galima blokuoti ir tam tikrus straipsnius. Pvz., Irane 2013 m. buvo uždrausta prieiga mažiausiai prie 963 straipsnių. 2015 m. svetainei perėjus prie HTTPS protokolo, galimybės blokuoti konkrečius straipsnius nebeliko.

2007 ir 2008 m. Vikipedija trumpam visiškai užblokuota Uzbekistane. 2012 m. vasario antroje pusėje prieiga vėl suvaržyta. Uzbekistane interneto vartotojai, bandantys pasiekti Vikipedijos straipsnius uzbekų kalba, būdavo nukreipiami į svetainę MSN. Prieiga prie straipsnių kitomis kalbomis nebuvo ribojama.

2017 m. Turkijos pareigūnai kelissyk kreipėsi į Vikimedijos Fondą, kad būtų pakeistas straipsnių „State-sponsored terrorism” bei „Foreign involvement in the Syrian Civil War“ turinys, tačiau tai nebuvo padaryta, nes laikomasi nesikišimo į bendruomenės kuriamą turinį politikos. 2017 m. balandį prieiga prie visų projekto versijų uždrausta. Blokavimas, trukęs 991 dieną, panaikintas 2020 m. sausį, šalies konstituciniam teismui nusprendus, kad jis pažeidžia saviraiškos laisvę.

Venesueloje visos Vikipedijos versijos buvo užblokuotos 2019 m. sausio 12–18 d. Tai padaryta dėl to, kad kai kuriuose straipsniuose šalies prezidentu buvo įvardijamas Juan Guaidó, opozicijos lyderis.

2021 m. Mianmare įvykus kariniam perversmui, chunta ėmėsi interneto cenzūros, vasario 21 d. užblokuotos visų kalbų Vikipedijos versijos.

 Išnašos 

Kategorija:Vikipedija